**Ministru kabineta rīkojuma projekta**

**„Par būvspeciālistu kompetences novērtēšanas un patstāvīgās prakses uzraudzības deleģēšanu biedrībai „Latvijas Siltuma, gāzes un ūdens tehnoloģijas inženieru savienība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts pārvaldes iekārtas likuma 45.panta pirmā daļa un Būvniecības likuma 13.panta trīspadsmitā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Būvniecības likuma 13.panta trīspadsmitā daļa nosaka, ka būvspeciālista kompetences novērtēšanu un patstāvīgās prakses uzraudzību deleģē un maksu par minēto uzdevumu veikšanu nosaka Valsts pārvaldes iekārtas likumā noteiktajā kārtībā, izņemot šā likuma 6.panta septītajā daļā minēto gadījumu.Valsts pārvaldes iekārtas likuma (turpmāk – VPIL) 45.panta pirmā daļa nosaka, ka par tiešās pārvaldes iestādes kompetencē esošu pārvaldes uzdevumu deleģēšanu uz laiku līdz trim gadiem lemj Ministru kabineta loceklis, kura padotībā atrodas iestāde, kas slēdz līgumu. Par deleģēšanu uz ilgāku laiku lemj Ministru kabinets.Ministru kabineta 2014.gada 7.oktobra noteikumi Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumi Nr.610) nosaka, ka būvspeciālistu kompetences novērtēšanu un patstāvīgās prakses uzraudzību veic privāto tiesību juridiskā persona, kurai Ekonomikas ministrija VPIL un šajos noteikumos noteiktajā kārtībā, noslēdzot līgumu, ir deleģējusi šo uzdevumu (2.1.apakšpunkts); iestādei, kas veiks būvspeciālistu kompetences novērtēšanu un patstāvīgās prakses uzraudzību (turpmāk – kompetences pārbaudes iestāde) jābūt akreditētai nacionālajā akreditācijas institūcijā kā personāla sertificēšanas institūcija saskaņā ar normatīvajiem aktiem par atbilstības novērtēšanu vai akreditēta citas Eiropas Savienības dalībvalsts akreditācijas institūcijā (3.punkts); kā arī to, ka deleģēšanas līgumu slēdz ne ilgāk kā uz pieciem gadiem (5.punkts). Ņemot vērā, ka Būvniecības likuma 13.panta 9.1 daļa nosaka, ka kompetences pārbaudes iestādes patstāvīgās prakses uzraudzības ietvaros Ministru kabineta noteiktajā kārtībā ne retāk kā reizi piecos gados pārbauda būvspeciālista patstāvīgo praksi, būvspeciālista iesniegto informāciju par izglītību un apgūtajām profesionālās pilnveides programmām vai citiem kompetenci paaugstinošiem pasākumiem sertifikātā norādītajā jomā, kā arī sūdzībās un iesniegumos norādītos, vai citos veidos iestādes rīcībā nonākušos faktus par iespējamiem būvspeciālista pārkāpumiem, deleģēšanas līgumus paredzēts slēgt uz pieciem gadiem.VPIL 42.panta pirmā daļa nosaka, ka, lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus. Ņemot vērā minēto un biedrības „Latvijas Siltuma, gāzes un ūdens tehnoloģijas inženieru savienība” pieredzi, reputāciju, resursus un personāla kvalifikāciju, Ekonomikas ministrija ir izstrādājusi Ministru kabineta rīkojuma projektu „Par būvspeciālistu kompetences novērtēšanas un patstāvīgās prakses uzraudzības deleģēšanu biedrībai „Latvijas Siltuma, gāzes un ūdens tehnoloģijas inženieru savienība”” sekojošās specialitātēs un darbības sfērās:PROJEKTĒŠANĀ: ūdensapgādes un kanalizācijas sistēmu projektēšana; siltumapgādes, ventilācijas, rekuperācijas un aukstumapgādes sistēmu projektēšana; sadales un lietotāju gāzes apgādes sistēmu projektēšana; pārvades gāzes apgādes sistēmu projektēšana; pārvades naftas apgādes sistēmu projektēšana;BŪVDARBU VADĪŠANĀ: ūdensapgādes un kanalizācijas sistēmu būvdarbu vadīšana; siltumapgādes, ventilācijas, rekuperācijas un aukstumapgādes sistēmu būvdarbu vadīšana; sadales un lietotāju gāzes apgādes sistēmu būvdarbu vadīšana; pārvades gāzes apgādes sistēmu būvdarbu vadīšana; pārvades naftas apgādes sistēmu būvdarbu vadīšana;BŪVUZRAUDZĪBĀ: ūdensapgādes un kanalizācijas sistēmu būvdarbu būvuzraudzība; siltumapgādes, ventilācijas, rekuperācijas un aukstumapgādes sistēmu būvdarbu būvuzraudzība; sadales un lietotāju gāzes apgādes sistēmu būvdarbu būvuzraudzība; pārvades gāzes apgādes sistēmu būvdarbu būvuzraudzība; pārvades naftas apgādes sistēmu būvdarbu būvuzraudzība. |
| 3. | Projekta izstrādē iesaistītās institūcijas | Ekonomikas ministrija;Biedrība „Latvijas Siltuma, gāzes un ūdens tehnoloģijas inženieru savienība” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Biedrība „Latvijas Siltuma, gāzes un ūdens tehnoloģijas inženieru savienība” veicot valsts pārvaldes deleģēto uzdevumu.Fiziskās personas, kuras pretendē uz patstāvīgas prakses tiesību iegūšanu būvniecības jomā. Būvspeciālisti, kuru patstāvīgās prakses uzraudzību veic biedrības „Latvijas Siltuma, gāzes un ūdens tehnoloģijas inženieru savienība” **Būvniecības speciālistu sertificēšanas centrs** (uz 2014.gada 30.septembri institūcijā sertificēto personu skaits - 1556).  |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina sabiedrības mērķgrupas tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ņemot vērā, ka noteikumu Nr.610 50.punkts nosaka, ka sertificēšanas pakalpojumu apmērs sastāv no maksas par sākotnējo kompetences novērtēšanu sertifikāta saņemšanai 150 *euro* apmērā un patstāvīgās prakses uzraudzības gada maksas, un maksas par papildu sertificēšanas pakalpojumiem, ko apstiprinājis Ministru kabinets, vienlaikus tiek virzīts Ministru kabineta noteikumu projekts „Biedrības „Latvijas Siltuma, gāzes un ūdens tehnoloģijas inženieru savienība” **Būvniecības speciālistu sertificēšanas centra** maksas pakalpojumu cenrādis”. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošina Ekonomikas ministrija.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde ietekmē biedrības „Latvijas Siltuma, gāzes un ūdens tehnoloģijas inženieru savienība” izpildāmos uzdevumus, jo ar rīkojuma pieņemšanu un deleģēšanas līguma noslēgšanas brīdi tai būs jāpilda valsts pārvaldes deleģētais uzdevums. Tāpat projekta izpilde ietekmē arī Ekonomikas ministrijas funkcijas un uzdevumus, jo Ekonomikas ministrijai būs jāveic uzraudzība par biedrības „Latvijas Siltuma, gāzes un ūdens tehnoloģijas inženieru savienība” darbību valsts pārvaldes deleģētā uzdevuma izpildē (funkcionālā pārraudzība).Projekta izpildei nepieciešamie Ekonomikas ministrijas cilvēkresursi netiks palielināti. Ekonomikas ministrija uzraudzību īstenos esošā budžeta ietvaros. Saistībā ar projekta izpildi nav nepieciešama jaunu institūciju veidošana vai esošo institūciju reorganizēšana vai likvidācija. |
| 3. | Cita informācija | Nav |

Anotācijas III., V. un VI. sadaļa – projekts šīs jomas neskar.

Ekonomikas ministre D.Reizniece-Ozola

Vīza:

Valsts sekretāra pienākumu izpildītājs,

valsts sekretāra vietnieks J.Spiridonovs

25.03.2015. 11:02

880

S.Soida, 67013034

santa.soida@em.gov.lv